চরম জলসংকটে মহারাষ্ট্র, সোশ্যাল মিডিয়ায় দিলীপকে খোঁচা কুণালের

ওয়েব ডেস্ক: গ্রীষ্মের শুরুতেই ভয়াবহ জলসংকট (Water Crisis) মহারাষ্ট্র জুড়ে (Maharashtra)। ‘ডবল ইঞ্জিন’ শাসনের রাজ্যেও নাসিকের মত অঞ্চলে পানীয় জলের শুরু হয়েছে হাহাকার। এমনই এক পরিস্থিতির ভিডিও নিজেই সামাজিক মাধ্যমে পোস্ট করেছেন বিজেপির প্রাক্তন রাজ্য সভাপতি দিলীপ ঘোষ (Dilip Ghosh)। আর সেই নিয়েই চড়ছে রাজনীতির পারদ। তৃণমূল কংগ্রেসের মুখপাত্র কুণাল ঘোষ (Kunal Ghosh) পাল্টা পরামর্শ দিয়ে দিলীপ ঘোষকে মনে করিয়ে দিলেন মুখ্যমন্ত্রী মমতা বন্দ্যোপাধ্যায় (Mamata Banerjee) চালু করা সফল প্রকল্প ‘জল ধরো জল ভরো’র কথা।

দিলীপ ঘোষ সামাজিক মাধ্যমে যে ভিডিও পোস্ট করেছেন তাতে দেখা যাচ্ছে, নাসিকের বারিচিওয়াদি অঞ্চলে এক মহিলা পানীয় জলের খোঁজে দড়ি ধরে নামছেন গভীর কুয়োয়। ‘গভীরে যাও’ – এটাই এখন মহারাষ্ট্রের জলসংকটে পড়া বাসিন্দাদের মূলমন্ত্র। কুয়োর ধারে বহু মানুষ পানীয় জলের অপেক্ষায় ভিড় করে রয়েছেন। এই দৃশ্যই তুলে ধরেছেন দিলীপ ঘোষ, যা রাজনৈতিক মহলের মতে যথেষ্ট ইঙ্গিতপূর্ণ। কারণ, জলসংকটের দায় কার্যত নিজের দলের শাসিত রাজ্যের ঘাড়েই ফেলেছেন দিলীপ।

In the Barichiwadi area of Nashik, Maharashtra, water scarcity has begun even before the full onset of summer. The groundwater level has dropped significantly. Women are climbing down into wells using ropes to fetch water and are carrying it back home in pots. pic.twitter.com/IlU01gTpw7

— Dilip Ghosh (Modi Ka Parivar) (@DilipGhoshBJP) April 21, 2025

আরও পড়ুন: ‘রাম-বাম’ তত্ত্বে বামেদের ব্রিগেড সমাবেশকে খোঁচা কুণাল ঘোষের

সাম্প্রতিক সময়ে বঙ্গ বিজেপির রাজনীতিতে খুব একটা সক্রিয় না থাকলেও, দলের এক কর্মীর সঙ্গে বিবাহের পর থেকেই আবার আলোচনার কেন্দ্রে দিলীপ ঘোষ। এই অবস্থায় তাঁর মহারাষ্ট্রের জলসংকটের এই ভিডিও শেয়ার করা সেই আলোচনায় আরও মাত্রা যোগ করেছে।

এই পরিস্থিতিতে কুণাল ঘোষ মহারাষ্ট্রেও বাংলার মত ‘জল ধরো জল ভরো’ প্রকল্প চালু করার সরাসরি পরামর্শ দিয়েছেন। তিনি লিখেছেন, “জরুরি পোস্ট দিলীপ ঘোষের। গরম পড়তেই বিজেপি শাসিত মহারাষ্ট্রে জলসংকট। মহিলাদের গভীর কুয়োতে নামতে হচ্ছে। ওই সরকারকে বলুন মমতা বন্দ্যোপাধ্যায়ের বাংলার মত ‘জল ধরো জল ভরো’ প্রকল্প চালু করতে।” বিজেপি শাসিত রাজ্যে জলসংকট নিয়ে এই রাজনৈতিক তরজা আরও কতদূর গড়ায়, এখন সেটাই দেখার।